Masangano Akazvimirira Odya Marasha Panyaya Yekuedza Kupiswa Kwemba yaVaMadhuku
Vemasangano akazvimirira vanoita chirwirangwe panyaya yakatarisana naVaMadhuku avo vari kushungurudzwa nehurumende
Masangano akazvimirira oga anoti haasi kufara nezvakaitwa nevanhu vaida kupisira mumba sachigaro ve NCA, Doctor Lovermore Madhuku nemhuri yavo, mambakwedza emusi weSvondo mu Waterfalls. Masangano aya anosanganisira NCA, Women of Zimbabwe Arise, ZCTU, ZINASU nemamwewo, ayo anoti ari kutora nyaya iyi senyaya yekusaseka nayo. Masangano aya anoti kusangana neChitatu kuti abude nechisungo chekuti votora matanho akaita seyi panyaya iyi. VaMadhuku vari kupesana nehurumende munyaya dzekuti munyika muve nebumbiro remitemo idzva rinobva muvanhu, asi hurumende ichiti haitambire hurongwa hwesangano rinotungamirirwa naVaMadhuku. Mugore ra 2000, VaMadhuku vakashanda zvakasimbarara ne NCA mukukurudzira vanhu kuti varambe kutambira bumbiro idzva remitemo raida kuitwa nehurumende. Izvi hazvina kufadza hurumende, izvo zvakabva zvapa kuti ikurudzire vanhu kubvuta mapurazi evachena, pamwe nekushungurudza vanoipikisa. Advocacy officer we Crisis in Zimbabwe Coalition, VaItayi Zimunya, vanoti masangano aya abvumirana kuti anofanirwa kumira pamwe chete naVaMadhuku, kuitira kuti nyaya yekutyisidzirwa nehurumende ipere VaZimunya vanoti vari kufungidzira kuti zvaida kuitwa pahupenyu hwaVaMadhuku kune chekuita nebasa ravari kuita, pamwe ne NCA, zvikuru pakupikisa hurongwa hwe Zanu Pf hwekuti VaMugabe varambe vachitonga kusvika muna 2010. Patience Rusere weStudio 7 atanga ataura naVaZimunya kuti vatsanangure nezve musangano wavo uchaitwa neChitatu. Dzimwe Nhau Dze Studio 7...